《高香亭由东阳寄何氏兰亭本，诗以谢之》
清代·许传霈

熟闻何一白，流传一片石。石刻晋永和，禊帖留真迹。

当宋南渡时，维扬失不获。三百有二年，淘井竟觅得。

天许还会稽，婺在会稽域。我客婺之东，两载欣游历。

烽火几变迁，石已遭分擘。分石藏四家，家藏倍珍惜。

购之良独难，宝筏回空寂。何幸高达夫，求不遗馀力。

典裘得青铜，手民给千百。乡民识好官，开诚表先泽。

我居西湖西，梦寐萦反侧。忽下朵云来，惠及山中客。

尺幅饱琳琅，银钩兼铁画。愧非学书人，真本赚萧翼。

白云往复还，不愁江天隔。愿如金石交，不在数晨夕。

复读所寄书，坐慰如良觌。世无薛绍彭，赝本从何易。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。